
Lootusetu nõude mahakandmine Arhitektuuri- ja Linnaplaneerimise Ameti bilansist
1. Asjaolud ja menetluse käik

Arhitektuuri- ja Linnaplaneerimise Amet taotleb teistkordselt oma bilansist järgmise lootusetu nõude mahakandmist:

rahaline nõue Network Models (Suurbritannia) vastu sihtfinantseerimise tagasinõudes Euroopa e-Narva projekti raames suuruses 54 353,17 eurot, nõude tekkimise aeg 03.05.2007.

Antud rahaline nõue tekkis Euroopa e-Narva projekti raames (teatud funktsioonidega arvutiprogramm). Euroopa Komisjon kinnitas projekti partneriteks (tööde teostajateks) Peipsi CTC, Hendrikson & Ko, Dr Friedrich Hinterberger, Network Models (Suurbritannia). Pärast tööde teostamist ja aruandluse kontrollimist otsustas eurokomisjon üle kanda 54 353,17 euro võrra väiksema summa, kuna Network Models oli jätnud oma lepingulised kohustused täitmata. Linn aga pidi tasuma kõigile partneritele täies mahus. Nimetatud summa on kajastatud Arhitektuuri- ja Linnaplaneerimise Ameti bilansis vähetõenäolise laekumisena. 

Amet on korduvalt palunud (kirjad 06.09.2007 nr 1.25/1390, 02.07.2009 nr 1.14/2281) Network Modelsil tagastada linna poolt tasutud 54 353,17 eurot, kuna ta jättis oma lepingulised kohustused täitmata. Vastust ei saadud.

Küsimus oli arutusel Narva Linnavalitsuse linnavarakomisjoni istungil 21.11.2012, kus otsustati:

1.
Antud küsimuse lahendamine edasi lükata.

2.
Arhitektuuri- ja Linnaplaneerimise Ametil välja nõuda Network Models’ilt võlg summas 54 353,17  eurot kohtu korras.

3.
Juhul, kui võla väljanõudmine osutub võimatuks, esitada linnavarakomisjonile täiendav argumentatsioon.

4.
Esitada küsimus uuesti arutamiseks linnavarakomisjonile.

Täiendavat argumentatsiooni võla väljanõudmise võimatuse kohta linnavarakomisjonile ei esitatud.  Küsimuse uuel arutamisel linnavarakomisjonis andis komisjoni liikmetele selgitusi Arhitektuuri- ja Linnaplaneerimise Ameti raamatupidaja Sergei Sinitsõn.

Narva Linnavolikogu 24.08.2006 määrusega nr 34 kehtestatud „Linnavara kõlbmatuks tunnistamise, mahakandmise ja hävitamise korra“ § 3 kohaselt tunnistatakse rahanõue lootusetuks Narva linna raamatupidamise sise-eeskirja § 43 lõike 8 põhimõtetele kohaselt. 

Vastavalt Narva linna raamatupidamise sise-eeskirja (kinnitatud Narva Linnavolikogu 08.03.2006 määrusega nr 257 ja muudetud 13.12.2007 määrusega nr 1675) § 43 lg 8, kui ebatõenäoliselt laekuvad nõuded osutuvad lootusetuks, kantakse nii nõue kui ka allahindlus vastaval kontrakontol bilansist välja. Nõue loetakse lootusetuks, kui tervikuna puuduvad igasugused võimalused nõude kogumiseks või selle tagasinõudmiseks tehtavad kulutused osutuvad kallimaks saadavast tulust.

Narva Linnavolikogu 24.08.2006 määruse nr 34 „Linnavara kõlbmatuks tunnistamise, mahakandmise ja hävitamise kord” § 22 lg 2  kohaselt otsuse rahanõude lootusetuks tunnistamise ja lootusetu rahanõude mahakandmise kohta võtab vastu:

1)
rahanõude, mille summa on üle 10 000 (kümme tuhat) krooni, lootusetuks tunnistamiseks ja mahakandmiseks - Narva Linnavalitsus.
2. Õiguslikud alused

2.1. Vastavalt KOKS § 30 lõige 1 punktile 2 lahendab ja korraldab valla- või linnavalitsus kohaliku elu küsimusi, mis volikogu määruste või otsustega või valla või linna põhimäärusega on pandud täitmiseks valitsusele.

2.2. Narva Linnavolikogu 24.08.2006 määruse nr 34 „Linnavara kõlbmatuks tunnistamise, mahakandmise ja hävitamise kord“ (edaspidi Kord) § 22 lõige 2 kohaselt võetakse otsuse rahanõude, mille summa on alla 64 000 eurot, lootusetuks tunnistamise ja lootusetu rahanõude mahakandmise kohta vastu Narva Linnavalitsuse poolt.

2.3. Vastavalt Korra §-le 31 peab dokument, millega vormistatakse otsus linnavara kõlbmatuks tunnistamise, mahakandmise ja hävitamise kohta või otsus rahanõude lootusetuks tunnistamise ja tunnistatud lootusetuks rahanõude mahakandmise kohta, vastama haldusmenetluse seaduses haldusaktile esitatavatele nõuetele.

2.4. Korra §-i 26 kohaselt peab otsus rahanõude lootusetuks tunnistamise ja mahakandmise kohta sisaldama 1. rahanõude lootusetuks tunnistamise taotlusega nõustumist; 2. rahanõude lootusetuks tunnistamise otsust ja volitamist selle rahanõude bilansist mahakandmiseks; 3. märget lootusetuks tunnistatud rahanõudega seotud õiguste ja kohustuste ülekandmise kohta. Nimetatud otsus on alus lootusetuks tunnistatud rahanõude mahakandmiseks selle  rahanõude valitseja poolt Korra §-i 27 alusel.

2.5. Vastavalt Korra §-le 3 tunnistatakse rahanõue lootusetuks Narva linna raamatupidamise sise-eeskirja § 43 lõike 8 põhimõtetele kohaselt.

2.6. Narva Linnavalitsuse 22.01.2014 määruse nr 2 „Narva linna raamatupidamise sise-eeskirja kinnitamine“ § 43 lõike 8 alusel, kui ebatõenäoliselt laekuvad nõuded osutuvad lootusetuks, kantakse nii nõue kui ka allahindlus vastaval kontrakontol bilansist välja. Nõue loetakse lootusetuks, kui LRK-l või Linnal tervikuna puuduvad igasugused võimalused nõude kogumiseks (nt võlgnik on likvideeritud või pankrotis ning pankrotipesas olevatest varadest ei piisa nõude tasumiseks) või selle tagasinõudmiseks tehtavad kulutused osutuvad kallimaks saadavast tulust.

3. Otsus

3.1 Nõustada taotlusega rahanõude Network Models (Suurbritannia) vastu lootusetuks tunnistamise kohta ning rahuldada Arhitektuuri- ja Linnaplaneerimise Ameti vastavasisuline taotlus.
3.2 Tunnistada lootusetuks rahanõue Network Models (Suurbritannia) vastu sihtfinantseerimise tagasinõudes Euroopa e-Narva projekti raames suuruses 54 353,17 eurot ning volitada Arhitektuuri- ja Linnaplaneerimise Ametit selle rahanõude bilansist mahakandmiseks.
3.3 Lootusetuks tunnistatud rahanõudega Network Models (Suurbritannia) vastu seotud õigused ja kohustused ei kuulu ülekandmisele.
4. Rakendussätted

4.1. Narva Linnakantseleil teha korraldus teatavaks Narva Linnavalitsusele Arhitektuuri-ja Linnaplaneerimise Ametile.
4.2. Korraldus jõustub seadusega sätestatud korras. 

4.3. Korraldust võib vaidlustada Tartu Halduskohtu Jõhvi kohtumajas 30 päeva jooksul arvates korralduse teatavakstegemisest.

